Nøgleord

Sammendrag



Nøgleord

1. Tilnærmelse af lovgivningerne – varemærker – direktiv 89/104 – afslag på registrering eller ugyldighed – tredimensionale varemærker, der består af emballagen af varen, der er emballeret af grunde, der er forbundet med selve varens art – varens emballage den samme som varens form – konsekvens – emballage, der kan udgøre udformningen i henhold til direktivets artikel 3, stk. 1, litra e), og kan tjene til at betegne varens egenskaber i henhold til direktivets artikel 3, stk. 1, litra c)

[Rådets direktiv 89/104, art. 3, stk. 1, litra c) og e)]

2. Tilnærmelse af lovgivningerne – varemærker – direktiv 89/104 – afslag på registrering eller ugyldighed – tredimensionale varemærker, der består af emballagen af varen, der er emballeret af grunde, der er forbundet med selve varens art – bedømmelse af særpræget – kriterier

[Rådets direktiv 89/104, art. 3, stk. 1, litra b)]

3. Tilnærmelse af lovgivningerne – varemærker – direktiv 89/104 – afslag på registrering eller ugyldighed – manglende særpræg – den kompetente myndigheds skøn – bedømmelse alene ud fra forståelsen i den nationale omsætning – registrering i en anden medlemsstat af et identisk varemærke for varer af samme art – kan tages i betragtning, men er ikke afgørende – registrering i en anden medlemsstat af et lignende varemærke for lignende varer – ingen betydning

[Rådets direktiv 89/104, art. 3, stk. 1, litra b)]

Sammendrag

1. Med hensyn til tredimensionale varemærker, der består af emballagen af varer, som er emballeret i omsætningen af grunde, der er forbundet med selve varens art, skal varens emballage betragtes som det samme som varens form, således at varens emballage kan udgøre varens udformning i henhold til artikel 3, stk. 1, litra e), i første direktiv 89/104 om varemærker og i givet fald kan tjene til at betegne egenskaberne ved den emballerede vare, herunder dens beskaffenhed, i henhold til det nævnte direktivs artikel 3, stk. 1, litra c).

(jf. præmis 37 og 44 samt domskonkl. 1)

2. Spørgsmålet, om der foreligger fornødent særpræg i henhold til artikel 3, stk. 1, litra b), i første direktiv 89/104 om varemærker med hensyn til tredimensionale varemærker, som består af emballagen til varer, der er emballeret i omsætningen af grunde, der er forbundet med selve varens art, skal vurderes i forhold til opfattelsen hos den almindeligt oplyste, rimeligt opmærksomme og velunderrettede gennemsnitsforbruger af de nævnte varer. Et sådant varemærke skal gøre det muligt for ham, uden at foretage undersøgelser eller sammenligninger og uden at udvise særlig opmærksomhed, at adskille den omhandlede vare fra andre virksomheders varer.

(jf. præmis 53 og domskonkl. 2)

3. Et varemærkes særpræg i henhold til artikel 3, stk. 1, litra b), i første direktiv om varemærker kan bedømmes alene ud fra forståelsen i den nationale omsætning, uden at det er nødvendigt at foretage en yderligere officiel undersøgelse af, om og i hvilket omfang der er registreret eller sket afvisning af registrering af identiske eller lignende varemærker i andre af Den Europæiske Unions medlemsstater.

Det forhold, at et identisk varemærke er blevet registreret i en medlemsstat som varemærke for varer eller tjenesteydelser af samme art, kan tages i betragtning af en anden medlemsstats kompetente myndighed som en af de mange omstændigheder, denne myndighed kan tage hensyn til for at bedømme et varemærkes særpræg, men det er ikke afgørende for denne myndigheds afgørelse om at registrere eller nægte at registrere et varemærke.

Det forhold, at et varemærke er blevet registreret i en medlemsstat for visse varer eller tjenesteydelser, kan til gengæld ikke have nogen betydning for den undersøgelse, som foretages af en myndighed i en anden medlemsstat med kompetence til at registrere varemærker, af et lignende varemærkes særpræg for varer eller tjenesteydelser af samme art som dem, for hvilke det første varemærke er blevet registreret.

(jf. præmis 65 og domskonkl. 3)